Министерски состанок на платформите на Западен Балкан за образование, обука, истражување и иновации - 2 декември 2020 година

Драги пријатели,

Задоволство ми е во моето денешно обраќање да ја искажам, пред сè, мојата благодарност до Европската комисија и до комесарот, г-ѓа Марија Габриел, што им посветуваат особено внимание и им даваат посебна поддршка на земјите од Западен Балкан.

Оваа година внесуваме нова компонента во нашата заедничка Европска агенда за Западен Балкан. Таа компонента е културата. Особено сум среќна што во нашите дебати ќе заземат ново место културните аспекти на нашата реалност, којашто, како што сите знаеме, не е само економска ниту, пак, само политичка.

Културата е главното средство за меѓусебно разбирање, а меѓусебното разбирање е клучот што ја отвора вратата на соработката. Ова важи не само за нашиот регион туку за цела Европа и за целиот свет.

Предизвиците со кои се соочува регионот Западен Балкан ни се познати на сите. Но на сите ни е познато и што значат културата и културното наследство за меморијата на човештвото, за човечките достоинство и гордост, за инклузивност и одржлив развој.

Токму затоа се трудиме да инвестираме во културата колку што е можно повеќе, на најефикасен можен начин, а во тие напори, Европската унија е нашиот главен поддржувач, нашиот главен партнер, нашиот главен сојузник.

На сите ни е јасно колку е важна културната соработка и токму затоа таа беше во центарот на вниманието на успешниот настан што нашето Министерство го организираше во Скопје, во февруари годинава, под наслов „Поддршка на Европската Унија за културна соработка на Западен Балкан: семинар за промоција и вмрежување”.

Во многу краток временски период, оваа иницијатива за соработка на Западен Балкан привлече огромен интерес кај културните оператори не само во регионот туку и во земјите членки на ЕУ. Таа покрена прашања од особен интерес за нашиот регион и веќе ни овозможи да надминеме битни недостатоци.

Затоа, ние сме длабоко убедени дека оваа добро обмислена иницијатива, првично дизајнирана како „пилот-акција”, треба да продолжи и да се одржи.

Искуството што го извлековме од неа укажува на тоа дека во рамките на Европската агенда за Западен Балкан е потребно да создадеме заеднички алатки, како, на пример, сеопфатна база на податоци за организациите од областа на културата и, пред сè, регионална платформа за културна политика.

Таквите алатки ќе ни го отворат патот кон долгорочното вмрежување и партнерство во регионот. Благодарение на нив, ќе можеме да ја поттикнеме подвижноста на културните дејци, а особено на младите уметници и професионалци. Со нив ќе ги зајакнеме креативните индустрии и грижата за културното наследство. Со други зборови, тие алатки ќе ни овозможат да ги спроведеме нашите приоритети.

Сите ние во регионот на Западен Балкан чувствуваме насушна потреба од една европска рамка што е обмислена и дизајнирана специјално за нас и за нашите услови. Таква рамка веќе постои и го носи името Агенда за Западен Балкан.

Не е потребно да се навраќаме кон исклучителната улога што ја одигра оваа Aгенда досега и лесно можеме да замислиме кои сè придобивки во иднина таа ќе ни ги донесе, особено откако во неа ќе ја внесеме компонентата „култура”.

Агендата за Западен Балкан за иновации, истражување, образование, култура, млади и спорт нам ни е потребна и ние сме подготвени да продолжиме да ја развиваме и да ја прошируваме во европската културна арена.

Tаа претставува суштинска алатка во градењето на нашата иднина.

Ви благодарам за вниманието!

Ирена Стефоска,

министерка за култура на Република Северна Македонија